Kringtelevisie verklap niks oor hoe slang in laai kom | Netwerk24
Deur Cara-Lee Dorfling 13 Februarie 2020 20:38
Die Kaapse kobra in Johan (Gerrie) Germeshuizen se lessenaarlaai. Foto: Verskaf
Kringtelevisiemateriaal van 'n onderneming in Graaff-Reinet bied geen leidrade van hoe 'n Kaapse kobra in 'n lessenaar in die onderneming beland het nie.
Die slang waarna daar op die kringtelevisiemateriaal gesoek is, het die sakeman Johan (Gerrie) Germeshuizen (63) verlede week aan sy vinger gepik toe hy sy hand by die lessenaar se laai insteek.
Thelina Geater, Germeshuizen se suster, het die onderneming se beeldmateriaal gefynkam om te sien hoe die slang in die gebou ingekom het, maar sonder sukses.
Germeshuizen is vandeesweek in die Life Mercantile-hospitaal in Port Elizabeth uit die waakeenheid na 'n gewone saal oorgeplaas.
Die dokters was tot onlangs toe nog onseker hoe lank hy in die waakeenheid sou bly.
"Hy is af van die asemhalingsmasjien en die suurstof. Dit is nou maar babatreë. Hy is baie swak en het met fisioterapie begin," sê Geater.